Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymisen perusteella muutetun yhtenäisen asiakirjan julkaiseminen

(2020/C 208/06)

Euroopan komissio on hyväksynyt tämän vähäisen muutoksen 18 päivänä joulukuuta 2013 annetun komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

Tämän vähäisen muutoksen hyväksymistä koskevaan hakemukseen voi tutustua komission eAmbrosia-tietokannassa.

YHTENÄINEN ASIAKIRJA

”Mela di Valtellina”

EU-nro: PGI-IT-0574-AM01 – 17.2.2020

SAN () SMM (X)

1. Nimi/nimet

”Mela di Valtellina”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotetyyppi

Luokka 1.6 – Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Mela di Valtellina -omenat tuotetaan seuraavien lajikkeiden hedelmistä: Red Delicious, Golden Delicious ja Gala. Kulutukseen saatettaessa niillä on seuraavat ominaisuudet: Red Delicious: paksu, vain vähän vahaa sisältävä ja voimakkaan punainen kiiltävä kuori, peitevärin osuus yli 80 prosenttia pinnasta, sileä, vailla ruskealaikkuisuutta ja rasvamaisuutta, kestää hyvin käsittelyä. Muodoltaan pitkulainen kartio, jossa viisi poimua, ja profiililtaan viisikulmainen. Halkaisija vähintään 65 millimetriä. Vähimmäissokeripitoisuus yli 10 Brixin asteikolla. Malto: valkoinen ja melko voimakkaasti omenantuoksuinen. Selkeä hunajan, jasmiinin ja aprikoosin aromi. Erittäin rapea ja mehukas. Maku on ensisijaisesti makea, mutta siinä tuntuu myös happamuutta ja keskimääräisen voimakas aromi. Vailla kitkeryyttä. Mallon kovuus on vähintään 5 kg/cm2. Golden Delicious: vain vähän vahaa sisältävä kuori, kypsänä voimakkaan keltainen, runsaasti auringonpaistetta saanut puoli joskus vaaleanpunertava, toisinaan esiintyy ruskealaikkuisuutta, arka käsittelyille. Muodoltaan pyöreä tai pitkulainen kartio, poikkileikkauksessa esiintyy hieman uurteisuutta. Halkaisija vähintään 65 millimetriä. Vähimmäissokeripitoisuus yli 11,5 Brixin asteikolla. Malto on kermanvalkea ja voimakkaasti omenantuoksuinen. Keskimääräinen kovuus, rapeus ja mehukkuus, jauhoisuutta ei ole juuri lainkaan. Hedelmä on makea, mutta maussa tuntuu myös happamuutta, mikä antaa hedelmälle raikkaan maun. Keskimääräisen voimakas omenainen aromi. Vailla kitkeryyttä. Mallon kovuus on vähintään 5 kg/cm2. Gala: kiiltävän punainen kuori, peitevärin osuus pinnasta vähintään 30 prosenttia (tavanomainen Gala) ja 65 prosenttia (jalostetut kloonit). Muodoltaan lyhyt kartio, jonka yläosassa viisi poimua, jotka erottuvat suhteellisen selvästi. Halkaisija vähintään 65 millimetriä. Vähimmäissokeripitoisuus yli 11 Brixin asteikolla. Malto on kermanvalkea ja keskimääräisen voimakkaasti tuoksuva. Keskimääräisen kova ja hyvin mehukas, jauhoisuutta ei esiinny lainkaan. Maku on makea, vain kevyesti hapan, ja aromi on miellyttävä ja keskimääräisen voimakas. Vailla kitkeryyttä. Mallon kovuus on vähintään 5 kg/cm2. Kulutukseen saatettavat omenat kuuluvat laatuluokkiin Extra ja I.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

–

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Tuotantoon liittyvien toimenpiteiden on tapahduttava yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Mela di Valtellina saatetaan kulutukseen kennopakkauksissa, pahvilaatikoissa, monikerroksisissa pahvilaatikoissa (traypak), puulaatikoissa, uudelleen käytettävissä muovilaatikoissa tai sinetöidyissä, useampia hedelmiä sisältävissä pakkauksissa (alustat, laatikot ja pussit).

3.6 Tuotteen, johon rekisteröity nimi viittaa, merkitsemistä koskevat erityiset säännöt

Teksti ”Mela di Valtellina Indicazione Geografica Protetta” tai kirjainlyhenne IGP (SMM) on merkittävä sinetöityihin pakkauksiin tai yksittäisiin hedelmiin selvästi ja täysin luettavasti käyttäen muita merkintöjä suurempaa kirjasinkokoa. Pakkauksissa olevista yksittäisistä hedelmistä vähintään 50 prosenttia on varustettava etiketillä. Jos yksittäiset hedelmät ovat ilman etikettiä, on käytettävä suljettuja sinetöityjä pakkauksia. Tunnuksessa on teksti ”Mela di Valtellina Indicazione Geografica Protetta”. Käytettävät värit ovat seuraavat: punainen (pantone red 032), vihreä (pantone 355) ja musta (100 %). Kirjasintyyppi on Futura Bold.

4. Maantieteellisen alueen tarkka rajaus

Mela di Valtellinan tuotantoalue käsittää seuraavien kuntien alueet Sondrion maakunnassa: Albosaggia, Andalo Valtellino, Ardenno, Berbenno di Valtellina, Bianzone, Buglio in Monte, Caiolo, Castello dell’Acqua, Castione Andevenno, Cedrasco, Cercino, Chiavenna, Chiuro, Cino, Civo, Colorina, Cosio Valtellino, Dazio, Delebio, Dubino, Faedo Valtellino, Forcola, Fusine, Gordona, Grosio, Grosotto, Lovero, Mantello, Mazzo di Valtellina, Mese, Mello, Montagna in Valtellina, Morbegno, Novate Mezzola, Piateda, Piantedo, Piuro, Poggiridenti, Ponte in Valtellina, Postalesio, Prata Camportaccio, Rogolo, Samolaco, San Giacomo Filippo, Sernio, Sondalo, Sondrio, Spriana, Talamona, Teglio, Tirano, Torre di Santa Maria, Tovo di Sant’Agata, Traona, Tresivio, Verceia, Vervio, Villa di Chiavenna ja Villa di Tirano.

5. Yhteys maantieteelliseen alueeseen

Mela di Valtellinan tuotantoalueen erityispiirre on Valtellinan laakson erityisen suotuisa sijainti. Laakso on itä-länsisuuntainen; pohjoisessa sitä suojaavat Reetian Alpit ja etelässä Orobian esialpit. Ilmasto on siksi erittäin leuto, ja sen ilmavirtaukset ovat seurausta lämpimästä ja kuivasta Föhntuulesta, joka nostaa lämpötiloja ja laskee ilman kosteutta. Laakso sijaitsee 200–900 metrin korkeudessa merenpinnasta, minkä vuoksi hedelmätarhat saavat hyvin auringonvaloa ja ilmaa. Tarhat sijaitsevat erityisesti tulvavesien mukanaan tuomasta aineksesta muodostuvilla paikoilla, joille on ominaista karkea, vettä läpäisevä rakenne, jossa vesi ei jää seisomaan paikalleen. Maa on hapanta tai jossain määrin hapanta.

Aistinvarainen arviointi on osoittanut, että kaikilla nimityksen ”Mela di Valtellina” piiriin kuuluvilla kolmella lajikkeella on yhteisiä ominaisuuksia, joita ovat kiinteä malto sekä tiiviys, rapeus ja aromaattisuus. Tarkemmin eriteltynä:

— Gala-lajikkeen malto on keskimääräisen kiinteä, erittäin mehukas ja vailla jauhoisuutta. Maku on makea, vain kevyesti hapan ja vailla kitkeryyttä ja aromi keskimääräisen voimakas.

— Golden Delicious -lajikkeelle on ominaista keskimääräinen kovuus, rapeus ja mehukkuus sekä jauhoisuuden puuttuminen. Maku on makea ja aromi voimakas.

— Red Delicious -lajikkeen tuoksu on voimakas, ja siinä on havaittavissa hunajan, jasmiinin ja aprikoosin vivahteita. Malto on erittäin kova, rapea ja mehukas; aromi on keskimääräisen voimakas.

Toinen erityispiirre on hedelmien hyvin voimakas väri ja houkutteleva pitkänomainen muoto. Nämä ominaisuudet johtuvat 4 kohdassa kuvatun Valtellinan alueen maaston aurinkoisesta sijainnista.

Mela di Valtellinan maine syntyi toisen maailmansodan jälkeen, ja se on kasvanut kaiken aikaa hedelmänviljelijöiden osuuskuntien myötävaikutuksella. Omenanviljelyyn erikoistuneiden yliopistollisten laitosten ja osuuskuntien välisen yhteistyön tuloksena omenanviljely on vakiinnuttanut asemansa Valtellinassa. Jo vuonna 1968 Ponte in Valtellinassa järjestettiin Società Orticola Italianan tuella toinen vuoristoalueiden hedelmänviljelyä käsittelevä kansallinen kongressi, jota seurasi vuonna 1983 lajikevalintaa ja vuoristoalueiden hedelmänviljelyn uudistamista käsittelevä kongressi. Omenanviljelyssä noudatetaan perinteisiä vakiintuneita menetelmiä. Näitä menetelmiä sovelletaan nykyisin myös teollisessa omenanviljelyssä. Menetelmien kehittymisen seurauksena omenanviljelystä on vuosien mittaan tullut yksi laakson talouselämän peruspilareista. Muita asiaan liittyviä toimintoja ovat muun muassa koneistaminen, kastelujärjestelmät, teknisen kaluston toimittaminen, kaupalliset palvelut, pakkaaminen ja kuljetukset. Valtellinan omenanviljelyn menestys on myös johtanut merkittäviin investointeihin. Esimerkkinä voidaan mainita 1970-luvulla EMOTR:n lainoilla perustettu Consorzio Sponda Solivan kastelulaitos, joka vastaa 2 000 hehtaarin suuruisen viljelyalan keinokastelusta. Hedelmien vuosikymmenten aikana kuluttajien keskuudessa jatkuvasti kasvanut arvostus johtuu tuotantoalueesta. Laakso sijaitsee itä-länsisuunnassa ja on Alppien ainoa hedelmänviljelyalue, ja sijaintinsa ansiosta maasto saa runsaasti auringonvaloa, mikä osaltaan antaa hedelmien kuorelle 3.2 kohdassa kuvatut ominaisuudet. Maaston pinnanmuodostuksesta johtuvan valoisuuden lisäksi päivä- ja yölämpötilojen välinen suuri ero, irtonainen maaperä, johon vesi ei keräänny, sekä tasapainoinen sademäärä, jonka ansiosta hedelmien kuori on välillä kostea ja välillä kuiva, mahdollistavat omenien ihanteellisen kypsymisen siten, että malto säilyy kiinteänä ja rapeana ja hedelmien muoto kehittyy pitkänomaiseksi ja hieman särmikkääksi. Suojatun maantieteellisen merkinnän piiriin kuuluvat kolme lajiketta edustavat Valtellinan omenantuotannon huippua. Kuluttajien ja viljelijöiden mielenkiinto kohdistuukin yhä enemmän juuri näihin kolmeen lajikkeeseen (Golden Delicious, Red Delicious ja Gala), jotka muita lajikkeita paremmin hyötyvät alueen erityispiirteistä, joihin kuuluvat myös inhimilliset tekijät. Alueen erityisyys ja ihmisen kyky säilyttää vuodesta toiseen perinteiset viljelymenetelmät, joissa otetaan huomioon laaksojen ja vuorten erityispiirteet ja suojellaan niitä, sekä jo 1980-luvulla virinnyt tuottajien innostus kertoa kuluttajille markkinoille saatettujen pakkausten päällysmerkinnöissä omenoiden erityislaadusta ja niiden valtellinalaisesta alkuperästä ovat vaikuttaneet tuotteen laajaan levikkiin Italiassa ja sen ulkopuolella. Osoituksena siitä on, että Mela di Valtellinaa myydään nykyaikaisessa jakeluketjussa ja erikoisliikkeissä arvotuotteena. On todettu, että yhden kilogramman keskimääräinen tuotantohinta nousi vuoden 1968 hinnasta, joka oli 85 liiraa (Golden) ja 80 liiraa (Red), vuoteen 1974 mennessä 105:een ja 110 liiraan. Muutamassa vuodessa (1979) kilohinnat kolminkertaistuivat 330 liiraan (Golden) ja 420 liiraan (Red); seuraavalla vuosikymmenellä (1987) keskimääräiset kilohinnat olivat 680 ja 830 liiraa. Vuodesta 1996 tähän päivään hintojen nousukehitys on jatkunut positiivisena: vuonna 2006 hinnat olivat 0,31 euroa/kg (Golden) ja 0,37 euroa/kg (Red ja Gala). Kyseisten kolmen lajikkeen hinnat ovat olleet keskimäärin vähintään 10 prosenttia vastaavien lajikkeiden kansallisia keskihintoja korkeammat.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

Tuote-eritelmän täydellinen teksti on saatavissa seuraavalta verkkosivulta:

http://www.politicheagricole.it/flex/cm/pages/ServeBLOB.php/L/IT/IDPagina/3335”

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di produzione all’esame dell’UE”.

(1) EUVL L 179, 19.6.2014, s. 17.